Η πραγμάτευση της ύλης του μαθήματος καταλαμβάνει 13 εβδομάδες. Η κατανομή της ύλη στις εβδομάδες αυτές έχει ως εξής:
A. ΕΓΚΛΗΜΑΤΑ ΣΧΕΤΙΚΑ ΜΕ ΤΟ ΝΟΜΙΣΜΑ (άρθρα 207-213 ΠΚ)
1. Το προστατευόμενο έννομο αγαθό στα εγκλήματα σχετικά με το νόμισμα. Ιστορική διάσταση των εγκλημάτων περί το νόμισμα. H ευρωπαϊκή προοπτική με την εισαγωγή του ευρώ. Οι απόψεις που κατά καιρούς προτάθηκαν. Το «νόμισμα» ως έννομο αγαθό. α) Η έννοια του νομίσματος ως τεχνικός όρος (νόμισμα με τη στενή του όρου έννοια). Χρονικά όρια ισχύος του νομίσματος. Η έννοια της απονομισματοποίησης και η συναλλακτική αδράνεια ως ουσιαστική απονομισματοποίηση (η προβληματική της πλαστοποίησης «χρυσών λιρών»). Το «φανταστικό» νόμισμα. β) Τα λοιπά μέσα πληρωμής πλην των μετρητών (ά. 207 παρ. 2 ΠΚ). 
2. Το έγκλημα της παραχάραξης (ά. 207 ΠΚ): Μορφολογία του εγκλήματος. Τα επιμέρους εγκλήματα: «παραποίηση», «νόθευση», «κατοχή» πλαστών νομισμάτων.
3. Η υποκειμενική υπόσταση του εγκλήματος της «παραχάραξης». Μορφές εμφάνισης του εγκλήματος (α. απόπειρα, β. συμμετοχή, γ. συρροή). 
4. Το έγκλημα της κυκλοφορίας παραχαραγμένων νομισμάτων (ά. 208 ΠΚ): Αντικειμενική υπόσταση (υλικό αντικείμενο· η έννοια της «κυκλοφορίας»· νομολογιακή επισκόπηση). Υποκειμενική υπόσταση. Μορφές εμφάνισης του εγκλήματος (α. απόπειρα, β. συμμετοχή, γ. συρροή). Οι παραλλαγές του εγκλήματος (απλά προνομιούχες, ιδιαίτερα προνομιούχες παραλλαγές). Η προβληματική της συρροής της παραχάραξης με το έγκλημα της κυκλοφορίας παραχαραγμένων νομισμάτων. 
5. Η καθ’ υπέρβαση του σχετικού δικαιώματος παραχάραξη και κυκλοφορία παραχαραγμένων νομισμάτων (ά. 208Α ΠΚ). Η παραγωγή και διάθεση μεταλλίων και μαρκών που έχουν οπτικά χαρακτηριστικά, μέγεθος ή ιδιότητες μετάλλου, που προσομοιάζουν με τα αντίστοιχα των κερμάτων ευρώ και μπορούν να χρησιμοποιηθούν στη θέση των τελευταίων (ά. 208Β ΠΚ). 
6. Πλαστογραφία και κατάχρηση ενσήμων (ά. 208Γ ΠΚ).
7. Παραποίηση και νόθευση άϋλων μέσων πληρωμής (ά.209 ΠΚ)- Παράνομη απόκτηση άϋλων μέσων πληρωμής (ά. 210 ΠΚ) - Αποδοχή και διάθεση παρανόμως αποκτηθέντων άϋλων μέσων πληρωμής (ά.210Α ΠΚ).
8. Η τιμώρηση των προπαρασκευαστικών πράξεων (ά. 211 ΠΚ). Η έμπρακτη μετάνοια ως λόγος εξάλειψης του αξιοποίνου των πράξεων παραχάραξης και προπαρασκευαστικών αυτής πράξεων (ά. 212 ΠΚ). Η ειδική δήμευση του άρθρου 213 ΠΚ. Η ευρωπαϊκή διάσταση του νομίσματος. Αποφάσεις-πλαίσια και λοιπά νομοθετικά κείμενα για την ενίσχυση της προστασίας από την παραχάραξη. Η διεθνής όψη της προστασίας του νομίσματος και η αρχή της παγκόσμιας δικαιοσύνης (ά. 8 περ. η’ ΠΚ). Η οργανωμένη εγκληματικότητα με αντικείμενο την παραχάραξη και κυκλοφορία παραχαραγμένων νομισμάτων στο πλαίσιο του άρθρου 187 ΠΚ και 210Β ΠΚ.
Β. ΕΓΚΛΗΜΑΤΑ ΚΑΤΑ ΤΗΣ ΤΙΜΗΣ (ά. 361-369 ΠΚ) 
9. Το προστατευόμενο έννομο αγαθό στα εγκλήματα κατά της τιμής. Τα έννομα αγαθά «προσωπικότητα», «ανθρώπινη αξία», «τιμή» και «υπόληψη». 
Το έγκλημα της εξύβρισης (ά. 361 ΠΚ). Αντικειμενική υπόσταση: Τρόποι προσβολής. Το νόημα και η ερμηνεία της «εκδήλωσης». Ο προσδιορισμός του προσβαλλόμενου. «Ομαδικοί χαρακτηρισμοί». Διάκριση των προσβολών της τιμής από άλλες προσβολές- Διάκριση προσβολών της τιμής από αγένειες και αστεία. Υποκειμενική υπόσταση και ο  «σκοπός εξύβρισης».
10. Το έγκλημα της συκοφαντικής δυσφήμησης (ά. 363 ΠΚ) και η συκοφαντική δυσφήμηση διά του τύπου (έννοια του «τύπου», κριτήρια δικαιολόγησης των προσβολών της τιμής διά του τύπου). Αντικειμενική υπόσταση: α. «Ισχυρισμός» γεγονότος – «διάδοση» γεγονότος. β. Έννοια «γεγονότος» – τα όρια μεταξύ αξιολογικής κρίσης και ισχυρισμού γεγονότος. γ. Έννοια «τρίτου» ενώπιον του οποίου λαμβάνει χώρα ο ισχυρισμός ή η διάδοση γεγονότος. δ. Δυνατότητα προσβολής της τιμής ή της υπόληψης. ε. Ολοκληρωμένο έγκλημα και απόπειρα. Υποκειμενική υπόσταση. 
11. Η σημασία της αλήθειας του γεγονότος. Λόγοι αίροντες το άδικο, δικαιολογημένες προσβολές της τιμής: Το δικαιολογημένο ενδιαφέρον στα εγκλήματα κατά της τιμής α. «Δυσμενείς κρίσεις» για επιστημονικές, καλλιτεχνικές ή επαγγελματικές εργασίες· β. «δυσμενείς εκφράσεις» σε έγγραφα δημόσιας υπηρεσίας· γ. εκδηλώσεις μειωτικές της τιμής από δικαιολογημένο ενδιαφέρον (Η έννοια του «δικαιολογημένου ενδιαφέροντος»)· δ. ανάλογες περιπτώσεις.
12.  Δίωξη των εγκλημάτων κατά της τιμής. Δικονομικά ζητήματα και γενικές ρυθμίσεις (ά. 368, 369 ΠΚ). Διαδοχή συλλογισμών κατά την αποδεικτική διαδικασία στα εγκλήματα κατά της τιμής. Θέματα συρροής. 
13. Ο νόμος 5090/2024 και οι τροποποιήσεις που επέφερε στα εγκλήματα κατά της τιμής-
